Milagruta Jesús rurashgan cagcho quëdag runacuna ricargan tsaycho caycag juclayla büquiwan discïpuluncuna aywacärishgantami.
Paycunawan Jesús mana aywashga captinmi yarpapäcorgan jircacho quëdacushganta.
Tsauraga Jesustapis ni discïpuluncunatapis mana tarishpanmi Tiberias marcapita büquicuna chayaptin tsay büquicunawanna Capernaum marcaman tsay runacuna aywapäcorgan Jesusta ashinanpag.
Capernaumcho Jesusta tariycurmi payta tapupäcorgan:
“Tayta,
¿imay höratag cayman shamorgayqui?”
Tsauraga Jesús nergan:
“Gamcuna ashircaycämanqui manami Tayta Dios cachamashganta tantyartsu,
sinöga sacsagpag micushgalayquipitami.
Pachalayquipäga ama yarpachacuytsu.
Tsaypa trucanga yarpachacäriy mana ushacag cawayta taripäcunayquipag.
Tsay cawaytaga nogapitaragmi chasquinquipag.
Tsaypagmi Tayta Diosnintsi churamashga.”
Tsaynog niptinmi paycuna tapupäcorgan:
“Tayta,
¿imatatag rurapäcöman gloriaman aywapäcunäpag?”
Tsauraga Jesús caynog nergan:
“Gloriaman aywanayquipäga nishgäcunata chasquicäriy.
Tsaytami Tayta Dios munan.
Yäracamagcunata gloriaman pushanäpagmi Tayta Dios cachamashga.”
Tsaynog niptinmi caynog nipäcorgan:
“Nishgayquicunata chasquicunäpäga mä ricanäpag milagruta ruray.
Chunyag tsaqui jircacho unay Israel mayintsicunapag maná nishgan micuyta Moisés camaripashgannog gampis mä nogacunapag micuyta waran waran camaripämay.
Micuyta Moisés camaripashganpitaga Tayta Diosnintsipa palabranchöpis caynogmi niycan:
‘Tayta Diosmi jana patsapita micuyta paycunapag camaripargan.’
Tsaynogla gampis nogacunapag camarimuy.”
Tsauraga Jesús caynog nergan:
“Shumag tantyacäriy.
Moisés unay camaripashgan micuyga manami runacuna imayyagpis cawananpagtsu cargan.
Cananmi itsanga runacuna imayyagpis cawananpag Taytä gloriapita juc micuytana camarimushga.
Tsay micuytaga maynami ciëlupita cachamushga.
Tsay micuyta micurmi runacuna imayyagpis gloriacho cawangapag.”
Tsauraga paycuna nipäcorgan:
“Tsay micuytaga waran waran camaripaycalämay,
tayta.”
Tsaynog niptinmi Jesús nergan:
“Imayyagpis cawatsicog micuyga nogami caycä.
Nogata chasquicamag cäga sacsagpag micushgannogmi imaypis cushishga cawanga.
Tsaynogpis nogaman yäracamag cäga yacuta yamashganyag upushgannogmi imaypis cushishga cawanga.
Tsaynog captinpis gamcunaga yachatsishgäcunata mayaycarpis y milagro rurashgäcunata ricaycarpis manami chasquicamanquitsu.
“Gamcuna mana chasquicamaptiquipis Taytä acrashgan cagcunaga lapanpis nogata chasquicamanmi.
Nogata chasquicamagtaga manami pitapis gargushagtsu.
Gargunäpa trucanga nogata chasquicamag cagtaga lapantapis juicio final junag cawaritsimushag.
Taytä manami munantsu nogaman yäracamagcuna mayganpis guepaman cuticunanta.
Paycunata shumag ricanäpagmi cay patsaman Taytä cachamashga.
Tsaynogpami chasquicamagcunataga cawaritsimushag gloriacho imayyagpis cawananpag.
Tsaycho cawanantami Taytä munan.”
Gloriapita shamog micuy cashganta Jesús niptinmi tsaycho caycag Israel runacunapa autoridänincuna caynog nipäcorgan:
“Cay runaga ¿manacu Josëpa tsurin?
Nogantsega musyantsimi maman y taytan pï cashgantapis.
¿Imanirtag payga:
‘Gloriapitami shamushcä’ niycämantsi?”
Tsaynog nipäcuptinmi Jesús caynog nergan:
“Gamcuna mana tantyashpayquimi tsaynog nircaycanqui.
Cachamagnë Tayta Dios tantyatsishganta chasquicogcunalami nogata chasquicaman.
Chasquicamag cagtaga gloriacho imayyagpis cawananpagmi wanuptinpis cawaritsimushag.
“Tayta Diosnintsipa profëtancuna escribishganchöpis caynogmi niycan:
‘Lapan runacunatapis quiquëmi musyatsishag noga munashgänog cawananpag.’
Tsay escribirashgannoglami gamcunatapis Tayta Dios musyaycätsishunqui.
Tsaynog captinpis pay tantyatsishganta chasquicog cagcunalami nogata chasquicaman.
Gloriapita shamushga car nogalami Tayta Diosta reguë.
Manami pipis más paytaga reguintsu.
Tsaynog captenga nogata chasquicamag caglami Tayta Diospa naupancho imayyagpis cawangapag.
“Nogaga imayyagpis cawatsicog micuymi caycä.
¿Manacu chunyag tsaqui jircacho unay Israel mayintsicuna micapäcorgan maná nishgan micuyta?
Tsayta micurpis wanupäcorganmi.
Gloriapita shamog micuyta micog cagmi itsanga imayyagpis cawangapag.
Nogami gloriapita shamog cag micuyga caycä.
Runacuna gloriacho imayyagpis cawananpagmi noga wanushagpag.
Tsaymi nogata micamag cäga wanurpis cawarimonga imayyagpis gloriacho cawananpag.”
Tsaynog niptinmi tsay autoridäcuna jucninpis jucninpis caynog nipäcorgan:
“¿Imanogpatag paytaga micushun?”
Tsauraga Jesús caynog nergan:
“Nogata mana micamarga y yawarnëta mana uporga manami pipis gloriaman chayangatsu.
Nogata micamag cagtami y yawarnëta upog cagtami itsanga cawaritsimushag gloriacho imayyagpis cawananpag.
Nogaga caycä rasunpa cag micuymi y yawarnëga rasunpa cag yacumi.
Nogata micamag cagwan y yawarnëta upog cagwanmi imaypis caycäshag.
“Cachamagnë Taytä imayyagpis cawashgannogmi nogapis cawaycä.
Tsaynoglami nogata chasquicamag cäga imayyagpis cawanga.
Taytäpitarag cawayta chasquishgänoglami nogata chasquicamagcunapis nogapita cawayta chasquircaycan.
Gamcunataga musyaycätsë gloriapita shamog micuy cashgätami.
Unay Israel mayintsicuna maná micuyta micurpis wanorganmi.
Gloriapita shamog micuyta micog cagmi itsanga gloriacho imayyagpis cushishgala cawangapag.”
Jesús tsaynog yachatsergan Capernaum sinagogachömi.
Tsay yachatsishganta mayar Jesuspa gatiragnincuna atscagmi caynog nipäcorgan:
“Tsaynog parlaptenga ¿pitag paytaga criyenga?”
Tsaynog niycashganta tantyarmi Jesús caynog nergan:
“¿Imanirtag gamcuna tsaynog yarparcaycanqui?
Canan tsaynog yarparpis gloriaman noga cutiycagta ricamashpayquimi tantyapäcunquipag Tayta Dios cachamashgan Cristo cashgäta.
Noga nishgäcunata chasquicuptiquega Santu Espiritumi yanapashunqui ali cawanayquipag y gloriacho cushishgala imayyagpis cawanayquipag.
Santu Espíritu yanapashunayquipag caycaptinpis waquinniquega nishgäcunata manami chasquicärinquitsu.”
Jesús tsaynog nergan maygan runacunapis payta mana chasquicärishganta musyarmi.
Tsaynogpis musyarganmi maygan discïpulun autoridäcunaman payta entregananpag cashgantapis.
Tsauraga Jesús caynog nergan:
“Waquinniqui mana chasquicamänayquipag cashganta musyarmi mayna caynog nishcä:
‘Tayta Dios tantyatsishganta chasquicogcunalami nogata chasquicaman.’ ”
Tsay nishganta mana tantyarmi atsca runacuna Jesusta cachariycur aywacorgan.
Runacuna tsaynog aywacuptinmi chunca ishcay (12) acrashgan cag discïpuluncunata Jesús nergan:
“¿Gamcunapis paycunanog aywacuytacu munarcaycanqui?”
Tsauraga Simón Pedro nergan:
“Gloriaman aywapäcunäpag shumag yachaycätsimaptiquega ¿imata ashirtag maypapis aywapäcöman,
tayta?
Nogacunaga criyipäcömi Tayta Dios cachamushgan Cristo cashgayquita.”
Tsauraga Jesús caynog nergan:
“Chunca ishcay (12) acrashgan cag discïpulöcuna canayquipäga nogami gamcunata acrashcä.
Tsaynog captinpis gamcunapita jucmi diablo munashganta rurangapag.”
Jesús tsaynog nergan Simonpa tsurin Judas Iscariotipagmi.
Chunca ishcay acrashgan cag discïpuluncunapita carpis paymi autoridäcunata pushargan Jesusta prësu tsaripäcunanpag.